En større ejendom på Egelundsvej i Hjallese i det sydlige Odense er tirsdag brudt i brand. Der er en del røgudvikling som følge af branden, oplyser Fyns Politi på Twitter.

Vagtchefen oplyser til Fyens.dk, at ejendommen ligger på Egelundsvej 18. Denne ejendom er ejet af Ejendomsselskabet Munk ApS, der er 100 procent ejet af den fynske erhvervsmand Helge Munk. Omkring 20 virksomheder har lejet sig ind i bygningen.

Politiet opfordrer borgere i området nord og nordvest for vejen til at holde sig væk fra røgen, lukke vinduer og døre og slukke eventuel ventilation.

En person er kørt til OUH til observation for røgforgiftning. Politiet opfordrer borgere, der har opholdt sig i røgen og oplever gener til at kontakte egen læge, og understreger, at man kun skal bruge 112 i akutte tilfælde.